दिनै बागसा जिलानि सिमलानि हाथायखलायाव खुंनाय इउ पि पि एलनि आफादाव बर’ आइजोफोरा बिटिआर गोरोबथानि दफाफोरखौ आबुङै मावफुंनो थाखाय लैहोर-लैहोर बाहागो लानाय नुनो मोननाय जादों। दिनै बे हाबाफारियाव गोबां राजखान्थि दोलोनिफ्राय इउ पि पि एल दोलोआव सा 2200 निबो बारा सोद्रोमा-मावफारियाफोरा हाबफैयो। बेखौ नोजोर लाखिनानै ककलाबारि बियाबाव इउ पि पि एलनि आफादगिरि प्रमद बर’खौ ककलाबारी बियाबनिफ्राय देरहागोना रोखा नुजाथिबाय होननानै खायसे बियाबनि सुबुंफोरा बुंनाय नुनो मोनदों। दिनैनि हाबाफारियाव इउ पि पि एलनि आइजो गांखंनि लोगो नेहाथारी मिनु रामसियारी, इउ पि पि एलनि गौथुमारी नेहाथारी मुइनुल आलि, इउ पि पि एलनि मिरु सोद्रोमा भुपेन बर’, मुसलपुर जिला इउ पि पि एल दोलोनि गाहाइ नेहाथारी दयाल चन्द्र सरनीया, बारग’ एम सि एल ए अनिप बसुमतारी, इउ पि पि एलनि नेहाथारी मन्टु बर’मोनजों लोगोसे इउ पि पि एलनि गोबां दैदेनगिरि-मावफारियाफोरा बाहागो लायो। दिनैनि बे हाबाफारियाव ओनसोलनि बेसेबा रोजा बर’ आरो गुबुन हारिनि आइजोफोरा बाहागो लादों।